钦定古今图书集成/明伦汇编/氏族典/第233卷 > 《苏州府志》 > 张耳
## 钦定古今图书集成/明伦汇编/氏族典/第233卷 > 《苏州府志》 > 张耳

按《汉书张耳传》：“耳，大梁人也。少时及魏公子毋忌为
客，宦为外黄令。陈馀亦大梁人，年少，父事耳，相与为
刎颈交。秦灭魏，变名姓之陈，为里监门。陈涉起蕲，至
陈，耳馀上谒，请奇兵略赵地，许之。以陈人武臣为将
军，耳馀为左右校尉，下三十馀城。武臣立为赵王，以
馀为大将军，耳为丞相。武臣使李良略常山，还之邯”
郸，袭杀武臣耳。馀得脱出，求得赵歇，立为赵王。章邯
兵至，耳与歇走入钜鹿城，王离围之。馀收常山兵，得
数万人，自度不能敌秦，不敢前，耳大怒，怨馀。项羽破
章邯，得出，与馀相见，责让馀收其兵。羽立耳为常山
王，以南皮旁三县封馀。馀袭耳，耳败走汉，汉遣耳与
韩信击破赵，斩馀泜水上。四年，立耳为赵王。五年秋，
耳薨，谥曰“景王。”